text: Начало » Синдикати » Зреят стачки с блокади на пътища заради кризата във въгледобива, предупредиха синдикатите
  Ситуацията във въгледобива е много напрегната и през есента ще се стигне до масови протести с блокиране на магистрали и ключови кръстовища, предупредиха синдикатите в публикация на Агенция "Стандарт". Причината е, че секторът е пред фалит, предприятията работят на загуба и се очакват.
  "В момента всички въгледобивни предприятия в страната работят на загуба поради намаленото производството на електроенергия от въглища", обяви председателят на Синдикалната миньорска федерация към КТ "Подкрепа" Владимир Топалов.
  Според Топалов до края на годината загубите само в "Мини Марица-изток" ще достигнат 160 млн. лв., а работата без възвращаемост води до липса на средства за подобряване на технологията, както и за здравословни и безопасни условия на труд.
  "В регионите, където се намират мините, единственият поминък са самите мини, рискът, който се поема там е срещу глада и мизерията", коментира синдикалистът.
  "Ако не се намери вариант въгледобивните предприятия да работят на по-нормален режим, ще фалират", предупреди председателят на миньорската федерация. Той припомни, че цената на електроенергията, произведена от въглища, е в пъти по-ниска от тази, произведена от ВЕИ-тата.
  Топалов е на мнение, че "има сценарий за ликвидирането на въгледобива" и предупреди, че очаква до 70% увеличение на електроенергията, ако от микса бъдат извадени всички централи, работещи на въглища и на тяхно място влязат централи, произвеждащи по-скъпа електроенергия.
  "При всички положения протести ще има, ще има блокирани на магистрали, кръстовища и пътища. Ние не искаме да бъдем използвани за политически цели, има ясни и точни, конкретни неща, които искаме. Ние не искаме някой, който предлага да се направи "пиене на кафе" в мините в Перник. Има хора и лобита, които биха искали това да се случи, но ние искаме да оцелеем, искаме работа, заплати и условия и не искаме някой да ни убеждава, че трябва да се свалят тези, за да дойдат онези, искаме проблемите да бъдат решени", заяви още Топалов.